google/wiki40b huggingface dataset:
Hans Sõber

Hans Sõber VR I/3 (3./5. märts 1890 Järsa talu, Uue-Suislepa vald, Viljandimaa – 5. detsember 1962 Paide/Tallinn) oli eesti arst.

Haridus

Õppis Tarvastu kihelkonnakoolis, Tartu Hugo Treffneri gümnaasiumis ja lõpetas Tartu Ülikooli arstiteaduskonna 1918. aastal.

Elulugu

Esimese maailmasõja ajal oli sõjaväe arst ja Eesti Vabadussõja ajal Tartu sõjaväe haigla arst. Töötas stipendiaadina Viinis, aastatel 1920–1927 oli professor Maasingu vanemassistent. Oli üks Tartu Erakliiniku asutajaid ja selle arste ning võttis osa Tartu Polikliiniku töö korraldamisest ja arstliku abi andmisest, kuid peamiselt töötas siiski eraarstina. Enne surma töötas Paide haigla sisehaiguste osakonna juhataja ja arstina.
Tegi uurimistöid suhkurtõve, difteeria, tuberkuloosi ja malaaria alal. Tema erialaks olid südamehaigused, kuid spetsialiseerus hiljem ka nina-, kurgu- ja kõrvahaiguste eriarstiks.

Liikmesus

Oli Arstide Koja nõukogu ja Eesti Üliõpilaste Seltsi liige.

Tunnustused

Lisaks Vabadusristile oli talle antud ka Läti Punase Risti kõrgem aumärk.
Semantiline väärtus

Väljendi semantiliseks väärtuseks nimetatakse keelefilosoofias tema tunnust, millest oleneb teda sisaldavate lausete tõeväärtus. 
Näiteks lause (väitlause) semantiline väärtus on tema tõeväärtus.
Gottlob Frege nimetas semantilist väärtust osutuseks (Bedeutung). 
Liitväljendi semantiline väärtus sõltub tema koostisosade semantilistest väärtustest ning viisist, kuidas liitväljend on nendest koostisosadest kokku pandud (kompositsioonilisusprintsiip).
Kui lause üks koostisosa asendada sama semantilise väärtusega koostisosaga, siis lause semantiline väärtus (tõeväärtus) ei muutu.

Semantilised väärtused vastavalt süntaktilistele kategooriatele

Väitlause semantiline väärtus on tema tõeväärtus. 
Pärisnime semantiline väärtus on tema osutus (objekt, mille kohta ta käib ehk millele ta osutab). Pärisnimi on Frege järgi väljend, mis on mõeldud osutama ühele ja ainult ühele objektile. (Frege järgi on ka väitlaused pärisnimed, mis osutavad oma tõeväärtustele (Tõene või Väär).)
Predikaadiväljendi (predikaadi) semantiline väärtus on funktsioon, mille argumendid on objektid ning mille väärtused on tõeväärtused. Frege nimetab selliseid funktsioone mõisteteks. Nad seavad objektile vastavusse tõeväärtuse Tõene juhul, kui predikaat käib objekti kohta, ning tõeväärtuse Väär juhul, kui see nii ei ole.
Lauseloogika konnektorite semantilised väärtused on neile vastavad tõeväärtusfunktsioonid. 
Kvantorite (üldisuskvantori ja olemasolukvantori) semantilised väärtused on nn teist järku funktsioonid, mille argumentideks on mõisted ja mille väärtusteks on tõeväärtused. Üldisuskvantori (olemasolukvantori) semantiline väärtus on funktsioon, mis seab mõistele vastavuse tõeväärtuse Tõene parajasti siis, kui universumi kõik elemendid kuuluvad (mõni element kuulub) selle mõiste mahtu.
Kafue rahvuspark

Kafue rahvuspark on rahvuspark Sambia lääneosas.
Rahvuspark ulatub Loode-, Kesk- ja Lõunaprovintsi alale.
Kafue rahvuspargi pindala on 22 400 km². See on Sambia suurim ja Aafrikas suuruselt teine rahvuspark. Rahvuspark sai nime Kafue jõe järgi.
Rahvuspark loodi 1924. aastal. Piirkonnas varem elanud nkojad asustati ümber ida poole Mumbwa piirkonda.
Namiibia lipp

Namiibia lipp on Namiibia ametlik lipp, mis on kasutusel alates 21. märtsist 1990.
Lipu proportsoonid on 2:3. Lipp on jagatud diagonaalselt kolmeks väljaks. Lipuvärvid põhinevad Namiibia suurima rahvusgrupi ovambode traditsioonidel. Ülemise kolmnurga sinine värv tähistab taevast, Atlandi ookeani ja vihma, alumine roheline aga loodusvarasid. Diagonaaltriibu punane tähistab rahvast ja tema tulevikku, seda ääristav valge aga rahu ja üksmeelt. Sinisel väljal paiknev päike sümboliseerib elu ja energiat. 12 päikesekiirt tähistavad erinevaid etnilisi gruppe.
Pikanõmme tee

Pikanõmme tee on tänav Pärnus Rääma linnaosas.
Pikanõmme tee saab alguse Oja tänavalt.
Tänav sai nime 1937.
Salme tänav (Tartu)

Salme tänav on tänav Tartus Karlovas.
See algab umbtänavana Karlova pargi servast ja lõpeb Tehase tänaval.
Tänava pikkus on umbes 1210 meetrit.
Tänava algusosas asuvad Karlova mõisa hooned ning Tartu Ülikooli Salme tänava õppehoone.
Kuni 14. maini 1936 oli tänava nimi Vladimiri tänav (Wladimirstraße).
Mereväelane

Mereväelane on sõjaväelane, kes teenib mereväes.

Kirjeldus

Mereväelane võib olla teenistuses nii ujuvkoosseisus (laeval, kaatril), kui kaldaüksuses. Samuti võidakse mereväelasteks liigitada mereväe alluvuses tegutsevaid dessantväelasi (merejalaväelasi) ja õhuväelasi (merelennuväelasi). 
Tavaliselt kannavad mereväelased vastavat mereväe vormiriietust.
Silvia Modig

Anna Silvia Modig (sündinud 8. juulil 1976 Helsingis) on Soome poliitik ja ajakirjanik, Euroopa Parlamendi liige.
2019. aasta Euroopa Parlamendi valimistel valiti ta 51 844 häälega Euroopa Parlamendi liikmeks.
Ta kuulub Vasakliitu. 2011–2019 oli ta Eduskunna liige.
2008. aasta Soome kohalikel valimistel sai ta 895 häält.

Isiklik elu

2011. aastal elas Modig koos endise pornonäitleja Rakel Liekkiga.
Iirimaa suursaatkond Tallinnas

Iirimaa suursaatkond Tallinnas on Iirimaa diplomaatiline esindus (suursaatkond) Tallinnas. Suursaatkond asub aadressil Rahukohtu tänav 4-2.
Tegutseb ka Eesti suursaatkond Dublinis.
Mari Kalkun

Looming

Tema looming on inspiratsiooni ammutanud loodusest ja eesti luulest, rahvalauludest. Ta kasutab muusika loomisel erinevaid pille, nagu kandled, akordion, kitarr, klaver, kuid talle meeldib eksperimenteerida ka ebatavalisemate helidega - viled, torud, lapsepõlvepillid. Oluline koht on improvisatsioonil ja spontaansetel helidel.
Lisaks Eestile on Mari Kalkun andnud kontserte Armeenias, Soomes, Ungaris, Prantsusmaal, Suurbritannias ja käinud koos muusik Pastacaga ühistuuril Jaapanis.
Mari Kalkun esineb rahvusvahelise ansambliga Runorun.
Sirle

Sirle on naisenimi.
2018. aasta seisuga oli see Eestis esinemissageduselt 636. naisenimi. 1. jaanuari 2018 seisuga oli Eestis eesnimi Sirle 99 naisel.
Hirvlased

Hirvlased (Cervidae) on sõraliste (Artiodactyla) seltsi kuuluv sugukond.
Hirvlasi elab praegusajal 62 liiki.

Levik

Hirvlaste looduslik levila hõlmab suure osa Euroopast, Aasiast ja Ameerikast. Aafrikas esinevad nad ainult loodeosas, Mustas Aafrikas neid pole. 
Neid on introdutseeritud muuhulgas Austraaliasse, Uus-Meremaale, Uus-Guineale ja mõnele Kariibi mere saarele.
Uue-Lõve mõis

Uue-Lõve mõis (saksa keeles Neu-Löwe) oli rüütelkonnamõis Valjala kihelkonnas Saaremaal.
Porphyriose puu

Porphyriose puu (ka scala praedicamentalis) on filosoofias klassikaline vahend nö "olemise astmete" (scale of being) illustreerimiseks. Selle leiutas 3. sajandil tegutsenud kreeka uusplatooniline filosoof ja loogik Porphyrios.
Porphyrius soovitas puukujulist struktuuri kasutada oma sissejuhatuses (Isagoge) Aristotelese "Kategooriatele". Ta esitas Aristotelese kategooriate sisese klassifikatsiooni viisil, mida hiljem on kasutatud paljudes puulaadsetes diagrammides ja muudes dihhotoomsetes jaotustes. Porphyriose puu näitab, et liike defineeritakse soomõiste ja liigierisuse (genus et differentia) kaudu ning see loogiline protsess jätkub kuni madalaima liigini, mida pole enam võimalik dihhotoomselt jaotada. Porphyriose enda teostest ei leia ühtegi diagrammi pilti, kuid Aristotelese kategooriaid kirjeldavaid diagramme on joonistatud tema kirjelduse järgi hiljem. 
Porphyriose "Sissejuhatus" oli algselt kirjutatud vanakreeka keeles; 6. sajandi teisel poolel tõlkis Anicius Manlius Severinus Boethius selle ladina keelde. Boethiuse tõlkest sai keskaja filosoofilise loogika standardtekst. Loogikaüliõpilased käsitlesid Aristotelese kategooriaid Porphyriose tekstile tuginedes kuni 19. sajandi lõpuni.
Saarepera soo

Saarepera soo on soo Võru maakonnas Võru vallas. Soo pindala on 111 ha.
Soo turbakihi paksus on kuni 2,2 m.
Põltsamaa vald (1991)

Asend

Põltsamaa vald paikneb Jõgevamaa lääneosas ja ümbritseb Põltsamaa linna. Põltsamaa vald piirneb Jõgeva maakonna Pajusi ja Puurmani vallaga, Viljandi maakonna Kolga-Jaani ja Kõo vallaga ja Järva maakonna Imavere ja Koigi vallaga. Olulisimad valda läbivad teed on Tallinna–Tartu–Võru–Luhamaa maantee ning Jõgeva–Põltsamaa, Põltsamaa–Võhma ja Viljandi–Põltsamaa maantee. Valla territooriumile ulatub omanäoline Alam-Pedja looduskaitseala. Valla piiridesse, Adavere lähedale jääb Mandri-Eesti geomeetriline keskpunkt, mida tähistab 1985. aastast tähiskivi.

Ajalugu

Põltsamaa valla omavalitsuslik staatus kinnitati aastal 1991. 2017. aastal ühines Põltsamaa vald uue Põltsamaa vallaga.

Kohalik majandus

Põltsamaa vallas tegutsevate äriühingute hulgas on kõige rohkem põllumajandusega tegelevaid ettevõtteid. Mällikveres tegutseb AS Konesko metallitöötlemistehas, Rõstla karjääris kaevandatakse paekivi, millest tehakse killustikku. Põltsamaa vald oli Jõgevamaal üks esimesi, kus hakati välja ehitama kergliiklusteid. Koostöös Põltsamaa linna ning Pajusi ja Puurmani vallaga on Põltsamaa valla territooriumile rajatud piirkondlik jäätmejaam. Koostöös riigi, maavalitsuse, Põltsamaa linna, Eesti Gaasi ja Fortum Termestiga valmis 2000ndatel Põltsamaa valda läbiv gaasitorustik.

Haridus

Vallas on kaks lasteaeda, Esku-Kamari lasteaed-algkool ning Adavere Põhikool ja Lustivere Põhikool. Väike-Kamari külas asub kutseharidust pakkuv Järvamaa Kutsehariduskeskuse Põltsamaa õppekoht.

Kultuur

Põltsamaa vallas on kolm raamatukogu, kultuurimaja Lustiveres ja klubi Adaveres. Võhmanõmmel tegutseb Heino Joosti Kodulootare, Kuningamäele on rajatud kardirada. 2008. aasta lõpus avati Kuningamäe piirkonnas valgustatud tervise- ja suusarada.

Sotsiaalhoolekanne

Lustivere mõisas tegutseb üldhooldekodu ja Võisiku mõisas hooldekodu erivajadustega inimestele.
Johannes Floehr

Elukäik

Johannes Floehr veetis lapsepõlve Willichis, kuni pere aastal 2000 Krefeldisse kolis. 
Ta õppis Moltkeplatzi Gümnaasiumis (saksa k. Gümnaasium am Moltkeplatz) Krefeldis Cracau linnaosas. Pärast isa surma 2007. aastal kolisid Johannese ema ja vend elama Šveitsi ning Johannes asus elama vanavanemate Hans-Otto ja Juliane juurde. 
2010. aastal hakkas ta enda kirjutatud tekste avalikult ette lugema.
Johannes Floehr elab Krefeldi kesklinnas korteris koos kirjaniku ja muusikuga Björn Göggega.
Balázs Dzsudzsák

Balázs Dzsudzsák (sündinud 23. detsember 1986 Debrecenis) on Ungari jalgpallur, poolkaitsja. 2018. aastast alates mängib ta Araabia Ühendemiraatide klubis Al-Ittihad Kalba. Ta on ka Ungari jalgpallikoondise kapten.
Ta mängis 2004–2008 Debreceni VSC-s, 2008–2011 PSV Eindhovenis, 2011–2012 Mahhatškala Anžis, 2012–2015 Moskva Dinamos, 2015–2016 Bursasporis ja 2016–2018 Al Wahdas.
Alates 2007. aastast on ta mänginud Ungari jalgpallikoondises. 100 koondisekohtumises on ta löönud 21 väravat (seisuga 18.11.2018). 10. septembril 2013 lõi ta 2014. aasta MM valikmängus Eesti koondise vastu värava, mille tulemusel jäi kohtumise lõppseisuks 5:1.
2007. aastal valiti ta Ungari aasta jalgpalluriks. 2008. aastal tuli ta PSV Eindhoveniga Hollandi meistriks.
Dzsudzsák on 179 cm pikk ja kaalub 72 kg.
Austraalia lipp

Austraalia lipp on Austraalia Liidu ametlik lipp.

Riigi- ja rahvuslipp

Pärast Austraalia iseseisvumist, jaanuaris 1901, korraldati riigi- ja rahvuslipu saamiseks kavandivõistlus, millest võttis osa üle 30 000 töö, neist kuus sarnanesid võitja tööga. Lipp oli sinine kangas, mille vardapoolsesse ülanurka oli paigutatud Suurbritannia lipp, selle alla aga valge kuueharuline täht. Täht sümboliseeris Austraalia Ühendust. Lehvipoolsele väljale aga lisati viiest tähest koosnev Lõunaristi tähtkuju. Neli suuremat seitsmeharulist tähte olid Alfa, Beeta, Delta ja Gamma. Kõige väiksem, viieharuline täht aga Üpsilon. Praegusel kujul võeti lipp kasutusele 22. mail 1909, siis muudeti Suurbritannia lipu all olev täht seitsmeharuliseks. Tähe harud tähistavad Austraalia halduspiirkondi.
Julius Tehver

Julius Tehver (14. detsember 1900 Uru küla, Tori vald – 7. veebruar 1990 Tartu) oli eesti loomaarstiteadlane.
Tema peamiseks uurimisvaldkonnaks oli loomade histoloogia.
Ta oli Tartu Ülikooli üliõpilaskonna kuraator ja Akadeemilise Loomaarstiteadusliku Seltsi esimees.
Ta oli veterinaarteaduste doktor ja Eesti Põllumajanduse Akadeemia professor.

Isiklikku

Alates 1929. aastast oli ta abielus Gabriele Kristine Maurusega (1894–1978), kes oli enne olnud abielus Juhan Auliga. Taimeparasitoloog Anu Riispere on tema tütar.
Pastavy

Ajalugu

Pastavy on tõenäoliselt endine Polotski vürstiriigi tugipunkt Пасаднік, mis rajati 996. aastal. Aastal 1409 andis Leedu suurvürst Vytautas asulale aleviõigused. Seejärel kadus see asula ajalooareenilt, aga aastal 1552 ilmus kaartidele Pastavy alev. 18. sajandi teisel poolel sattus Pastavy Tiesenhausenite suguvõsa valdusesse. Antoni Tyzenhauz asus sinna rajama tööstust (aastal 1782 paberivabrik). Lisaks sellele asus ta asulat regulaarse põhiplaani alusel üles ehitama. Pastavy keskväljak kujunes sellel ajal välja, lisaks sai asula linnaõigused. Kui Poola teisel jagamisel asula Vene impeeriumi koosseisu läks, kaotas ta linnaõigused. Aastail 1814–1853 oli Pastavy omanikuks Konstantin Tyzenhaus, kes rajas sinna lossi. 1842. aastal sai Pastavy taas linnaõigused. Aastal 1897 rajati läbi Pastavy raudtee.
1921. aastal sattus Pastavy Poola riigi koosseisu, kus kaotas taas linnaõigused. 1939. aastal liideti Valgevene NSV-ga. Linn aastast 1940. Nõukogude ajal asusid seal 32. raketiväediviisi staap ja sama diviisi 346. polk, seega oli see kinnine linn.
Brent Berlin

Brent Berlin (sündinud 1936) on ameerika antropoloog, etnobioloog ja keeleteadlane.
Ta on väga tuntud värvusnimetuste uurija erinevates keeltes. Sel teemal avaldas ta raamatu koos Paul Kay'ga (sünd. 1934). 
Ta on tegelenud ka etnobioloogia, helisümboolika ja etnomeditsiini probleemidega.
Otto Wilhelm Hermann von Abich

Otto Wilhelm Hermann von Abich (11. detsember 1806 Berliin – 1. juuli 1886 Viin) oli saksa geoloog.
Abich sündis Saksamaal ning sai hariduse Berliini Ülikoolis. Peamised uurimissuunad olid seotud mineraloogia ning vulkaanidega. Aastatel 1842–1847 oli ta Tartu Ülikooli korraline mineraloogiaprofessor ja geoloogiakabineti juhataja, õpetas geoloogiat, mineraloogiat ning paleontoloogiat. Hiljem uuris ka Kaukasuse mäestiku geoloogilist ehitust.
Suri Viinis 1886. aastal.
Tema järgi on nimetatud mineraal abihhiit.
Ilukirjandus ja Kunst

Ilukirjandus ja Kunst oli aastatel 1940–1949 tegutsenud Eesti NSV riiklik kirjastus. 
Kirjastus kuulus Eesti Riiklikku Kirjastuskeskusse.
Aastatel 1940–1941 tegutses kirjastus Tartus, 1944. aastast Tallinnas.
Kirjastus kirjastas 731 raamatut, mille kogutrükiarv oli üle 5 miljoni eksemplari.
Aastal 1949 ühines Ilukirjandus ja Kunst koos veel mitme kirjastusega Eesti Riiklikuks Kirjastuseks.
Maurice Greene (helilooja)

Maurice Greene (12. august 1696 London – 1. detsember 1755) oli inglise organist, klavessinist ja helilooja.
Maurice Greene sündis vaimuliku peres. Lapsena laulis ta Püha Pauluse katedraalis Jeremiah Clarke'i (1674–1707) ja Charles Kingi (1687–1748) ajal. Orelit õppis ta Richard Brindi juures ja pärast Brindi surma 1718 sai ta Püha Pauluse katedraali organistiks. 1727 sai ta organisti koha Kuninglikus Kapellis pärast eelmise organisti William Crofti surma.
1730 sai ta muusikaprofessoriks Cambridge'i Ülikoolis.
1735 määras George II ta kuninga muusikameistriks. Selleks jäi Greene kuni oma surmani nagu kõik teised kuninga muusikameistrid kuni tänapäevani.
Ta töötas kogumiku "Cathedral Music" kallal, mida hiljem jätkas tema õpilane ja järglane kuninga muusikameistri kohal William Boyce. Seda kasutatakse anglikaani kirikus tänapäevani. Tema vaimulikud teosed on kirjutatud tekstile, mis on täis paatost. Muusikateostes on kasutatud polüfooniat, aga inimhäälte taustal on pidevalt kuulda keelpillide bassikäike.
Sož

Sož (vene, valgevene, ukraina Сож) on jõgi Euroopas. Algab Smolenski kõrgustikult. Voolab valdavalt lõunasse. Suubub vasakult Dneprisse (Kiievi veehoidlasse).
Jõe pikkus on 648 km, valgla 42 100 km².
Dekadents

Dekadents on (kultuuri) allakäik, langus, mandumine.
Kirjanduses kasutatakse dekadentsi nimetust  19. sajandi lõpu kultuuri- ja kirjandusvoolu kohta, mida iseloomustavad pessimistlik, isegi nihilistlik meeleolu, estetism ja sümbolism. Romantistide naiivne kiindumus loodusesse ja loomulikku heideti kõrvale ning selle asemel hakati idealiseerima kunstlikku ja tehtut. Algselt tarvitasid seda nimetust kriitikud, et halvustada kirjandusringkondades valitsevat uut meeleolu, kuid see võeti peagi uhkusega kirjanike endi poolt kasutusele. Osa kirjanikke said mõjutusi gooti romaanist ja Edgar Allan Poe loomingust.
Kõrghoone

Kõrghoone on kõrge, rohkete korrustega hoone. Ülikõrgeid hooneid kutsutakse kõnekeeles pilvelõhkujateks.
Kõrghoonete rajamine sai võimalikuks lifti ja odavamate ehitusmaterjalide leiutamisega. Kõrghoonete konstruktsioonis kasutatakse materjalidest enim raudbetooni ja terast. Enamikul Põhja-Ameerika ülikõrgetel hoonetel on terasest kandekonstruktsioon, samas kui elamud on tavaliselt ehitatud raudbetoonist. Kõrghoonete ja pilvelõhkujate vahel puudub selge erinevus, kuigi viiekümne või enama korrusega hoonet peetakse tavaliselt pilvelõhkujaks.
Kõrghoonete konstruktsioonid kujutavad endast ehitiste ja geotehniliste alade projekteerijate jaoks spetsiifilisi väljakutseid, eriti kui need paiknevad seismiliselt aktiivses piirkonnas või kui nende aluspinnases on geotehnilisi riskitegureid. Need hooned esitavad hädaolukordades tõsiseid väljakutseid ka tuletõrjujatele. Uute ja vanade hoonete ehitus, hoonete süsteemid nagu hoone kustutuspüstikute süsteem, küte, ventilatsioon ja kliimaseadmed, sprinklersüsteem ja muud asjad nagu treppidelt ja liftidest evakueerimine kujutavad endast olulisi probleeme. Tihti on vaja uuringuid, et vähendada tuule mõju jalakäijatele.
Tiheda inimasustusega regioonides on kõrghoonetel tehnilisi ja majanduslikke eeliseid ning nad on muutunud elamumajanduse iseloomulikuks tunnuseks peaaegu kõigis tihedalt asustatud linnapiirkondades üle kogu maailma. Erinevalt madalatest korter- ja ühepereelamutest mahutavad kõrghooned rohkem elanikke ühe maaühiku kohta ja vähendavad kohaliku omavalitsuse infrastruktuuri hinda.
Bruno Mars

Tunnustused

Bruno Marsi ja tema loomingut hakati muusikaauhindade kandidaadiks esitama 2010. Sel aastal esitati tema singel "Nothin' on You" Teismeliste valiku auhinna kandidaadiks singlikategoorias, aga ei võitnud.
2011 kujunes Marsi läbimurdeaastaks. Ta nimetati Grammy kandidaadiks viies kategoorias. "Nothin' on You" kandideeris aasta salvestise, parima räpi ja laulu koostöö ning parima räpi kategoorias, "The Smeezingtons" mitteklassikalise produtsendi kategoorias ning "Just the Way You Are" meespopvokaalesituse kategoorias. Viimase neist ta võitis. Ameerika muusikaauhinna kandidaadiks esitati ta pop- või rokkmuusiku kategoorias ja täiskasvanud moodsa muusiku kategoorias, võites neist esimese. Rahva valiku auhinna kandidaadiks esitati ta läbimurde kategoorias (ei võitnud). Teismeliste valiku auhinna kandidaadiks sai ta kuues kategoorias: meesmuusik (ei võitnud), läbimurre (võitis), armastuslaul ("Just the Way You Are", ei võitnud) ja lahkuminekulaul ("Grenade", ei võitnud), lisaks suveauhindade jagamisel meesmuusik (võitis) ja laul ("The Lazy Song", ei võitnud).
2012 esitati Marsi looming Grammy kandidaadiks kuues kategoorias: "Grenade" aasta salvestiseks, aasta lauluks ja popsooloesituseks, "Doo-Wops & Hooligans" aasta albumiks ja popvokaalalbumiks ning "The Smeezingtons" taas parimaks mitteklassikaliseks produtsendiks. Ühtki neist ei õnnestunud võita. Rahva valiku auhinna kandidaadiks esitati ta meesesineja kategoorias (võitis) ning rütmi ja bluusi esitaja kategoorias (ei võitnud). Teismeliste valiku auhinna kandidaadiks esitati Mars meesmuusiku kategoorias ja "It Will Rain" meesmuusiku singli kategoorias (ei võitnud kumbagi).
2013. aasta jäähoki maailmameistrivõistlused

2013. aasta jäähoki maailmameistrivõistlused olid 77. jäähoki maailmameistrivõistlused. Võistlused peeti Rootsis ja Soomes 3.–19. mail 2013. Võistluspaigad olid Stockholmi Globen ja Helsingi Hartwall-areena.
Maailmameistriks tuli Rootsi. Hõbemedali sai Šveits ja pronksmedali USA.
Paide piiramine (1572–1573)

Eellugu

16. detsembril 1572 suundusid Rootsi väed Claes Åkesson Totti juhtimisel Tallinnast ringiga läbi Märjamaa ja Viljandi Põltsamaad piirama. Kaks kartauni koos püssirohuga otsustati saata otse läbi Paide. Sinna nad küll ei jõudnud, saabudes alles jõulupühadeks Uuemõisa.
Samal ajal oli Liivimaale saabunud Ivan IV koos oma kahe poja ja suure sõjaväega. Tallinnas ja Paides paiknenud Rootsi väed seda ei teadnud. Rootslased olid veendunud, et tsaari väed ei julge maale tulla, kuna Liivimaal viibis parasjagu ka suur Rootsi kuninga vägi, mistõttu ei pandud rõhku maakuulamisele ega valvele.
Peagi oli Ivan IV oma vägedega Rakvere all, kuid sellest ei teadnud midagi nii Claes Åkesson Tott ega ka tallinlased. Paides teati moskoviidi kohalolekust, kuid arvati, et tegu on mõne väiksema salgaga, kes ilmselt Uuemõisa suurtükke endale tahab saada. Paide linnuse asevalitseja Hans Boije otsustas seetõttu saata suurema osa linnuse garnisonist suurtükkidele vastu, jättes linnusesse umbes 50 sõjameest, kellele olid lisaks ka linnusesse pagenud talupojad.
Vahepeal oli aga Claes Åkesson Tott saatnud oma väest 500 mõisameest Paidesse suurtükkidele vastu. Paide alla jõudnud mõisamehed soovisid pääseda linnusesse, kuid asevalitseja Boije ei lubanud neil seda teha. Boije, kes oli suurema osa oma garnisonist ära saatnud, kartis, et nood hõivavad linnuse, nagu Klaus Kursell oli hõivanud Tallinna linnuse.
Uuemõisa jõudnud mõisamehi ründas moskoviidi väesalk (vt Uuemõisa lahing).

Piiramine

Kui Boije oli suurema osa linnuse garnisonist ära saatnud, asusid venelased linna piirama. Seejärel saatsid nad mõni tuhat meest Harju- ja Järvamaad rüüstama.
1. jaanuaril 1573, kell kaks pärast lõunat, vallutasid Moskva väed tormijooksuga Paide linnuse.
Linnuse vallutamisele eelnes tugev kahurituli . Põltsamaa all viibinud Rootsi sõjamehed arvasid Paide suunast kahuripauke kuuldes, et paidelased lasevad saluuti Tallinnast saabunud suurtükkide auks .
Paide piiramisel hukkus üks opritšnina juhte Maljuta Skuratov, kes oli tuntud oma julmuse poolest. Skuratov juhtis isiklikult rünnakut, ronis ühena esimestest linnusemüürile ja löödi silmapilkselt maha.

Tagajärjed

Vallutanud Paide, tapsid venelased kõik linnuses viibinud isikud. Pääsesid üksnes mõned end linnuse vangikeldrisse peitnud talupojad, kes valetasid, et nad on vangistatud hertsog Magnuse alamad Põltsamaalt. Hans Boije viidi koos mitmete teistega Ivan IV ette, kes nad orade külge lasi siduda ja elusalt praadida.
Oma soosiku Skuratovi surmast masendunud Ivan IV katkestas sõjakäigu ja läks kiiresti Novgorodi tagasi.
Vallutatud Paide asehalduriks ja vojevoodiks määrati Mihhail Andrejevitš Beznin.
1886. aastal lasi Mäo mõisnik Olaf von Stackelberg Mäo mõisa rajada mälestusmärgi Paide piiramisel hukkunud vene sõjameeste mälestuseks.
Varss

Varss on kasvueas hobuslane või kaamel. Hobust loetakse varsaks, kui ta on vähem kui aastane.
Veidi vanem kuid mitte veel suguküps noorhobune on sälg (mitmus: sälud).